พร้อมโอน! กรมบัญชีกลาง จ่ายเงินช่วย “ผู้สูงอายุ” งวดแรก 19 ก.ค.นี้
รองอธิบดีกรมบัญชีกลาง ยืนยันความพร้อมโอนเงินช่วยเหลือ “ผู้สูงอายุ” ช่วงโควิด วงเงิน 8,382.20 ล้านบาท โดยเริ่มจ่ายงวดแรกย้อนหลัง 4 เดือน 19 ก.ค.นี้
รองอธิบดีกรมบัญชีกลาง ยืนยันความพร้อมโอนเงินช่วยเหลือ “ผู้สูงอายุ” ช่วงโควิด วงเงิน 8,382.20 ล้านบาท โดยเริ่มจ่ายงวดแรกย้อนหลัง 4 เดือน 19 ก.ค.นี้
12 ก.ค. 2565

นางสาววารี แว่นแก้ว รองอธิบดีกรมบัญชีกลาง ในฐานะโฆษกกรมบัญชีกลาง เปิดเผยว่า จากมติคณะรัฐมนตรีได้มีมติเมื่อวันที่ 5 กรกฎาคม 2565 อนุมัติการจัดสรรงบประมาณรายจ่ายประจำปี พ.ศ. 2565 งบกลางรายการเงินสำรองจ่ายเพื่อกรณีฉุกเฉินหรือจำเป็น เพื่อแก้ไขเยียวยาความเดือนร้อนเสียหายในบางกรณี การจ่ายเงินช่วยเหลือพิเศษผู้สูงอายุ จำนวน 10.94 ล้านคน วงเงิน 8,382.20 ล้านบาท เพื่อบรรเทาผลกระทบด้านเศรษฐกิจ ตามที่กระทรวงการพัฒนาสังคมและความมั่นคงของมนุษย์เสนอ
โดยกรมบัญชีกลาง ยืนยันความพร้อมโอนเงินให้ ผู้สูงอายุที่ได้รับเงินเบี้ยยังชีพผู้สูงอายุ จะได้รับเงินช่วยเหลือพิเศษผู้สูงอายุ 100 – 250 บาท/คน/เดือน เป็นเวลา 6 เดือน (เมษายน – กันยายน 2565) โดยจะจ่ายเงินรอบแรกในวันที่ 19 กรกฎาคม 2565 รวม 4 เดือน (เมษายน – กรกฎาคม 2565) รอบถัดไปในวันที่ 19 สิงหาคม 2565 และ 19 กันยายน 2565 ตามลำดับ
ทั้งนี้ผู้ที่ได้รับเงินเบี้ยยังชีพผู้สูงอายุเดือนละ 600 บาท จะได้รับเงินช่วยเหลือพิเศษผู้สูงอายุ เดือนละ 100 บาท ผู้ที่ได้รับเงินเบี้ยยังชีพผู้สูงอายุเดือนละ 700 บาท จะได้รับเงินช่วยเหลือพิเศษผู้สูงอายุ เดือนละ 150 บาท ผู้ที่ได้รับเงินเบี้ยยังชีพผู้สูงอายุเดือนละ 800 บาท จะได้รับเงินช่วยเหลือพิเศษผู้สูงอายุ เดือนละ 200 บาท และผู้ที่ได้รับเงินเบี้ยยังชีพผู้สูงอายุเดือนละ 1,000 บาท จะได้รับเงินช่วยเหลือพิเศษผู้สูงอายุ เดือนละ 250 บาท